Stellenbosch United in sy noppies | Netwerk24
Deur Breyten Cupido 27 Mei 2021 06:13
Stellenbosch United sokkerklub het Saterdag (22 Mei) 'n nuwe borgskap ontvang.Foto's: Breyten Cupido
Blydskap en dankbaarheid het Saterdag (22 Mei) die kleedkamer van die Stellenbosch United-sokkerklub gevul.
Dit volg nadat die span 'n nuwe borg losgeslaan het wat vir hulle nuwe uitrusting verskaf het.
Langeveldt Autos, wat deur die tweelingbroers Dimitri en Dominique Langeveldt besit word, het besluit om terug te ploeg.
"Sport is 'n kerngedeelte van ons gemeenskap en om by die sokkerklub betrokke te raak, is 'n voorreg," het Dominique gesê.
Hy het verder uitgebrei oor die jeug wat sport beoefen en die nodige ondersteuning nodig het om sukses te behaal. "Jeugontwikkeling is iets wat ons na aan die hart lê en dus het ons met min twyfel besluit om hier ons merk te maak."
Eikestad Towing is saam met Langeveldt Autos die klub se nuwe borge.
"Om in 'n pandemie 'n nuwe borg te ontvang, is skaars. Ons is baie dankbaar vir ons nuwe borge en die spelers sal hul waardering hiervoor met resultate wys," het Davy Pool, die voorsitter van die klub, gesê.
Die spelers kon nie hul opgewonden­heid weggesteek nie en hulle onmiddellik na die kleedkamer gehaas om hul nuwe uitrusting aan te trek. "Vandag se borg­skap is nie net vir ons nie, maar ook die geslagte wat ná ons kom. Dit het 'n reuse-uitwerking in ons gemeenskap en ons het diep waardering daarvoor," het Wildon Hendrickse, die klub se kaptein, bygevoeg. Die klub het Saterdag teen Franschhoek United-sokkerklub te staan gekom en die Franschhoekers met 'n reusetelling van 9-1 laat les opsê.